Pikad lennureisid, vahetustega töö ja isegi hilisõhtune nutitelefoni näppimine võivad nõrgendada keha vastupanuvõimet, näitas ajakirjas Science ilmunud uurimus.
USA Texase Southwesterni ülikooli arstiteadlased uurisid hiirtel immuunsüsteemi arengut mõjutavat valku NFIL3. Inimesed, kel on valgu tootmist määravas geenis mutatsioon, kipuvad kannatama soolepõletike all. Hiirtel, kel see geen üldse ei tööta, on soolestikus rohkem TH17-rakke.
Need on üht kindlat tüüpi immuunrakud, mis tavaliselt aitavad kehal võidelda bakterite ja seentega. Kui TH17-rakkude hulk kasvab tavatult kõrgele, hakkab see hoopistükkis keha kahjustama. Valk NFIL3 hoiab ülemääraste immuunrakkude teket vaos.
Foto: sxc.hu, Tekst: Novaator